Nou rastell solidari de la Protectora d’Animals de Burjassot
2025-07-24

Diumenge que ve 9 d’abril, la plaça de l’Ajuntament serà punt de trobada per als amants dels animals i per a tots aquells que persegueixen el benestar de gossos i gats que han sigut abandonats. De la mà de la Societat Protectora d’Animals de Burjassot, el centre neuràlgic de la localitat acollirà un nou rastell solidari, organitzat pels voluntaris i les voluntàries de l’entitat, comptant amb la col·laboració de l’Ajuntament, des de la Regidoria de Benestar Animal, dirigida per Olga Camps.

De 10 a 20 h, aprofitant els primers dies més llargs de la temporada, els voluntaris i les voluntàries de la SPAB muntaran el seu particular mercat ambulant solidari amb l’objectiu de recaptar fons que servisquen per a poder seguir cuidant a tots els animals que tenen al seu càrrec i a l’espera de ser adoptats. Bijuteria, roba de segona mà, llibres, decoració són part dels articles que hi haurà a la disposició dels visitants que vulguen col·laborar amb la SPAB. També hi haurà, per descomptat, una taula informativa amb tot tipus d’informació detallada sobre animals en adopció, com ser casa d’acolliment, voluntariat, etc.